**Savivaldybės pokyčio projekto aprašas**

**B. Situacijos analizė ir veiklos planavimas**

Šio etapo rezultatas: duomenų analizė ir interpretacija, projekto temos išgryninimas, veiklos plano parengimas. Šio etapo apraše orientuojamasi į tokius klausimus:

Pagal Švietimo ir mokslo ministerijos apibendrintus Nacionalinio mokinių pasiekimų patikrinimo duomenis galime teigti, kad Kazlų Rūdos savivaldybės švietimo kontekstas pakankamai palankus aukštai ugdymo kokybei pasiekti, tačiau mokymosi rezultatai yra žemesni už šalies vidurkį. Testų rezultatai rodo, kad labiau orientuojamasi į akademinius pasiekimus, o mokinių savijautos rodikliai yra žemesni šalies vidurkio. Žinant, kad akademiniai pasiekimai glaudžiai susiję su mokinių savijauta, asmeninėmis, mokėjimo mokytis kompetencijomis, mokinių socialine aplinka, ir stebint koreliacinį ryšį tarp ketvirtokų ir aštuntokų mokymosi pasiekimų bei jų asmeninių metakognityvinių gebėjimų (kurie sudaro esminę mokymosi mokytis kompetencijos dalį) įsivertinimus, galima daryti prielaidą apie mokinių mokėjimo mokytis, mąstymo, įsivertinimo gebėjimų ir asmeninių įgūdžių stoką.

Profesinio kapitalo tyrimo rodikliai, rodo poreikį stiprinti mokytojų pasitikėjimą savo ir mokinių galiomis bei profesinį bendradarbiavimą dėl mokinių mokymo(si) kokybės. Atsižvelgdami ir į išorės vertintojų rekomendacijas mokytojams dažniau taikyti aktyvų, inovatyvų mokymą (-si), sudaryti paveikias sąlygas mokymuisi bendradarbiaujant, galime manyti, kad tai padėtų siekti aukštesnių mokinių mokymosi pasiekimų, vaikai dažniau patirtų mokymosi sėkmę.

Todėl tikime, kad Projekto „Lyderių laikas 3“ Kazlų Rūdos savivaldybės kūrybinės komandos narių kuriamo pokyčio projekto tema „Nuoseklus bendradarbiavimas (mokytojų, mokinių, mokinių tėvų) stiprinant mokinių asmeninę kompetenciją vardan sėkmingo mokymosi“ labiausiai atspindi mūsų mokyklų bendruomenių lūkesčius.

Auginti laisvus, atsakingus ir laimingus piliečius, kurie pažįsta save, supranta savo norus, galimybes ir prasmingai bei moraliai siekia savo užsibrėžtų tikslų, tokius lūkesčius išsakė pedagogai, vaikai ir jų tėveliai projekto „Lyderių laikas 3“ įžanginio renginio savivaldybėje metu. Dėl to, mūsų pokyčio projekto pagrindinis tikslas yra per nuoseklų mokytojų, mokinių, mokinių tėvų, kitų suinteresuotų asmenų, besirūpinančių mokinių mokymo(-si) kokybe, bendradarbiavimą sustiprinti įvairaus amžiaus mokinių asmenines kompetencijas (nuostatas, gebėjimus, žinias ir supratimą), padedančias siekti mokymosi sėkmės.

Bus sukurtas asmeninės kompetencijos ugdymo (AKU) modelis, atitinkantis mokinių amžiaus tarpsnių vystymosi psichologinius ypatumus bei išlaikantis kiekvienos švietimo įstaigos savitumą. Siekdami stiprinti mokinių asmeninės kompetencijos ugdymą, kartu auginsime ir mokytojų bei vaikų tėvų asmeninę kompetenciją. Bendravimas, dalijimasis informacija, patirties perdavimas, ugdymo tikslų tęstinumas, ugdymo modelių suderinamumas sudarys prielaidas sėkmingam mokinių asmeninės kompetencijos ugdymui ir mokymosi pasiekimų gerėjimui.

Daugiau mokinių patirs mokymosi sėkmę, pagerės mokinių savijauta, o kartu ir mokytojų savijauta ir prestižas, padidės mokymo(-si) motyvacija, pakils mokyklos kuriama pridėtinė vertė. Mokykloms bus lengviau su socialinės mokinių aplinkos įtaka, nes mokinių tėvai įgis daugiau žinių apie asmenines kompetencijas, bus aktyvesni, pagerės bendradarbiavimo kokybė (susikalbėjimas, supratimas, pozityvios komunikacijos stiprinimas).

Mokyklų vadovai, kaip lyderiai, prisiims ir pasidalins su bendruomenės nariais atsakomybe už sukurto modelio įgyvendinimą ir pažangos stebėseną savo vadovaujamoje įstaigoje: suburs mokyklos lyderių komandą, inicijuos pasiskirstymą atsakomybėmis, pažangos stebėjimo sistemos kūrimą, asmeniniu pavyzdžiu ir entuziazmu į pokyčio judėjimą įtrauks vis daugiau mokytojų, akcentuos kiekvieną postūmį į priekį, džiaugsis net mažiausia pažanga. Projekto sėkmė priklausys nuo įkvepiančios vadovų, ir netik jų, lyderystės, nuo mokytojų, kaip pagrindinių sistemos „sraigtelių“, atsakingo, kūrybiško taikymo numatytų metodų ugdymo procese, kasdienėje veikloje.

Iki pokyčio projekto įgyvendinimo etapų, turėjome kantriai ir atsakingai su tyrėjų ir konsultantų pagalba atlikti situacijos vertinimą: savivaldybės švietimo stebėsenos rodiklių bei kiekvienos švietimo įstaigos NMPP, PUPP, VBE rezultatų, veiklos įsivertinimo analizę, apibrėžti ir tiksliai įvardinti pokyčio projekto temą, iškelti aiškų ir visiems suprantamą tikslą, galiausiai, supažindinti savivaldybės švietimo įstaigų bendruomenes, skatinti jas įsitraukti į mokymąsi ir priemonių-instrumentų „krepšelio“, skirto pokyčiui įgyvendinti, kūrimą.

Pirmas pokyčio projekto įgyvendinimo etapas galėtų būti asmeninės kompetencijos ugdymo modelio-gairių sukūrimas (tai, kas tiktų visoms savivaldybės švietimo įstaigoms): ikimokykliniame ir priešmokykliniame ugdyme, 1–4 klasėse, 5–8 klasėse, 9–12 klasėse. Šį darbą galėtų padaryti savivaldybės kūrybinė komanda su konsultantais.

Antras etapas – programos ar rekomendacijų sukūrimas pagal mokinių amžių. Tai darytų pedagogai, dirbantys su tam tikro amžiaus vaikais. Kuriant reikėtų bendradarbiauti su tėvais (kurie labai domisi, skaito, dalyvauja konferencijose, klauso paskaitas) ir vyresnėse klases – su mokiniais. Pažangos stebėsenos rodiklių sukūrimas.

Trečias etapas – darbo pasirinktose-pilotinėse grupėse, klasėse organizavimas. Tyrėjų ir magistro studijų studentų pagalba turėtų būti atlikta ir situacijos vertinimas pokyčio projekto įgyvendinimo pradžioje.

Ketvirtasis etapas – Rezultatų apibendrinimas, išvadų formulavimas: sėkmės, nesėkmės. Sklaida. Tyrėjų ir magistro studijų studentų pagalba pažangos stebėjimas ir vertinimas, situacijos analizė-įsivertinimas, po pokyčio projekto modelio taikymo.

Penktasis etapas (tvarumo link) – priemonių sistemos tobulinimas pagal mokytojų (ir ne tik) rekomendacijas, gal būt bus dirbama: ikimokyklinis-priešmokyklinis ugdymas, 1 klasė, 5 klasė, 9 klasė. (čia tik pasvarstymai: tuomet per 4 m. būtų įgyvendinamas AKU modelis koncentre). AKU sistemos diegimas. plėtojimas, tvarumo užtikrinimas.

 Įgyvendinamo pokyčio projekto siekiami sėkmės rodikliai:

* Bendradarbiaujantis savivaldybės mokyklų tinklas:

Naudojamos įvairios bendradarbiavimo formos tarp švietimo įstaigos bendruomenės narių, siekiant asmeninės kompetencijos augimo (klasių valandėlės; tėvų ir vaikų bendros veiklos, ypač ikimokykliniame, priešmokykliniame ir pradiniame ugdyme; paskaitos ir mokymai mokytojams ir tėvams; konferencijos (pasidalijimas gerąja patirtimi ugdant asmeninę kompetenciją), mokinių , ypač gimnazijos klasių, iniciatyvos (projektai, įvairios akcijos); apskritojo stalo diskusijos;

 Tarp švietimo bendruomenės narių (klasėje, mokykloje, savivaldybėje) nuolat vyks idėjų ir veiklos dalijimasis, augs tarpusavio pasitikėjimas ir supratimas;

Padidės mokytojų, mokyklų vadovų profesinis kapitalas.

* Pasitikintys, tačiau adekvačiai save vertinantys, suvokiantys savo emocinę būseną, gebantys prisiimti atsakomybę, konstruktyviai siekti bendrų tikslų, priimti iššūkius mokiniai.
* Bendraujantys ir bendradarbiaujantys mokiniai, padedant mokytojui, gebės įsivertinti savo žinias, mokėjimus, įgūdžius. Kūrybingai taikantys žinias problemų sprendimui.
* Pagerės mokinių mokymosi motyvacija.
* Pagerės NMPP, PUPP, VBE rezultatai.
* Mokykla pasitikintys tėvai, aktyviau bendradarbiaudami su mokykla ir mokytojais, gilinsis į vaikų ugdymo reikalus, gebės ne tik išsakyti priekaištus mokyklai, bet ir puoselės vertybines nuostatas savo vaikuose, taps mokytojų partneriai vaiko ugdyme.

 Kūrybinės komandos narių diskusijų metu išryškėjo Kazlų Rūdos savivaldybės švietimo bendruomenės mokymosi poreikiai:

* Asmeninės lyderystės ugdymas (kaip ugdyti ir ugdytis?).
* Savęs pažinimo (savistabos) mokymai. Kaip pažinti save ir savo mokinius?
* Emocinis stabilumas.
* Instrumentų, kurie parodytų asmeninių kompetencijų pažangą suradimas.
* Mokytojų-lyderių pastebėjimas, atpažinimas, jų skatinimas pokyčiams įgyvendinti.
* XXI amžiaus žmogui būtinos kompetencijos.
* Bendrųjų kompetencijų ugdymo metodai ir patirtis.
* Bendrųjų kompetencijų vertinimas.
* Mokėjimo mokytis kompetencijos ugdymas. Veiksmingiausios šiuolaikinės mokymosi strategijos.
* Bendradarbiavimo su mokinių tėvais stiprinimą,
* Konsultavimo mokymai (ikimokykliniame ir pradiniame – labiau, kaip konsultuoti tėvus, vėliau – kaip konsultuoti mokinius).
* Pokalbio vedimo metodika.
* Laiko planavimo mokymai.

 Manome, kad panaudojant LL3 projekto teikiamas mokymosi galimybes, pavyks suburti švietimo institucijas, kaip besimokančią, bendradarbiaujančią komandą ir sukurti AKU vardan sėkmingo kiekvieno vaiko mokymosi.

Dalindamiesi įgytomis žiniomis ir patirtim sieksime, kad keistųsi savivaldybės bendruomenės, mokytojų, mokinių tėvų bendradarbiavimo kultūra, požiūris į mokymą, mokymąsi, asmeninių kompetencijų ugdymą, vaikų–mokinių sėkmingumą ir laimingumą.

Tik patys (kūrybinė komanda) tikėdami savo idėjomis, sugebėsime įtikiinti ir kitus veikti kartu su mumis.

Darbą su konsultantais, galėtume palyginti su mokinių darbu pamokoje – mokiniai, t.y. mes, kūrybinė komanda, dirbame patys savarankiškai, aktyviai – aiškinamės, diskutuojame, tariamės, abejojame ir vėl diskutuojame ir pagaliau padarome išvadas, o konsultantai, lyg mokytojai–patarėjai, stebi mūsų darbą ir prireikus savo patarimais kreipia mūsų „mokymąsi“ reikiama linkme (tikroji „mokymosi paradigma“). Padeda suprasti kaip svarbu tiksliai vartoti sąvokas. Taip dirbant pamokose, mokinių asmeninė kompetencija savaime stiprėtų, o kartu ir mokinių asmeninė mokymosi pažanga didėtų.Be to, konsultantai mums leido suprasti, kad jokių „receptų“ mūsų „ligai“ ( t. y. kaip pagerinti mokinių mokymosi rezultatus) jie neduos, kad „ligos diagnozę“ mes turime nustatyti patys ir „ligos gydymo būdus“ mes turime neskubėdami sugalvoti patys.